Klajoklio gairės
Prieš kelią didį
Gairės žinotinos –
Tikriausiai lydi
Palaima motinos...

Derlios rugienos,
Jeigu mes budime –
Tik usnys vienos
Tetarpsta pūdyme...

Ari, ar grėbi,
Stenkis, apjakėli,
Imti į glėbį
Ir ko nepakeli...

Niekad nežūva
Ką išsirūpini,
Jei krauni krūvą
Po mažą trupinį.

Priklaupk pavėsy,
Žemės atklydėli,
Jei užsidėsi
Kryžių per didelį...

Gailesį girdi,
Priėjęs kryžkelę,
Kas žemės širdį
Į dangų iškelia...

Baltrušaitis Jurgis
Eilėraščiai